Správa Komisie Európskemu parlamentu a Rade o nemeckom monopole na alkohol /* KOM/2010/0337 v konečnom znení */





[pic] | EURÓPSKA KOMISIA | Brusel, 24.6.2010 KOM(2010)337 v konečnom znení SPRÁVA KOMISIE EURÓPSKEMU PARLAMENTU A RADE o nemeckom monopole na alkohol SPRÁVA KOMISIE EURÓPSKEMU PARLAMENTU A RADE o nemeckom monopole na alkohol ÚVOD V článku 184 ods. 3 nariadenia Rady (ES) č. 1234/2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) sa vyžaduje, aby Komisia predložila do 31. decembra 2009 Európskemu parlamentu a Rade správu o uplatňovaní výnimky ustanovenej pre nemecký monopol na alkohol. Správa má zahŕňať „ zhodnotenie pomoci poskytnutej v rámci uvedeného monopolu spolu s príslušnými návrhmi “. Komisia v tejto správe zohľadnila informácie predkladané každoročne nemeckými orgánmi o fungovaní systému a aj informácie z iných zdrojov. Etylalkohol Existujú hlavne dva druhy etylalkoholu alebo etanolu: - poľnohospodársky alkohol – produkt fermentácie a destilácie poľnohospodárskych výrobkov ako napr. obilnín, cukrovej repy, zemiakov a ovocia. Používa sa na ľudskú spotrebu (nápoje a ocot), v odvetví biopalív (v tomto prípade sa nazýva bioetanol alebo palivový etanol) a pri inom priemyselnom využití. - syntetický alkohol – vyrobený z petrochemickej suroviny (t. j. z ropných derivátov) sa používa len na priemyselnom trhu (napr. vo farmaceutike, kozmetike, pri výrobe atramentu, farieb, saponátov, kvapalín do ostrekovačov okien, povrchových náterov atď.). Etylalkohol s obsahom alkoholu, ktorý sa pohybuje od 80 % objemu do 99,9 % objemu, nemá žiadne osobitné organoleptické vlastnosti, najmä ak ide o etylalkohol s obsahom alkoholu vyšším ako 96 % objemu. Nemá žiadnu chuť, ani farbu, a preto sa často označuje ako neutrálny alkohol. V posledných rokoch výroba a používanie alkoholu v odvetví biopalív zaznamenala na celom svete bezprecedentný nárast (najmä v Spojených štátoch).V roku 2003 prijala Európska únia smernicu o podpore používania biopalív alebo iných obnoviteľných palív v doprave[1] a v apríli 2009 prijala smernicu o podpore využívania energie z obnoviteľných zdrojov[2]. V nariadení Rady (ES) č. 670/2003 sa ustanovili osobitné opatrenia týkajúce sa trhu s etylalkoholom poľnohospodárskeho pôvodu [3] vo forme „ľahkej“ spoločnej organizácie trhu. Nariadením sa zaviedla možnosť systému monitorovania obchodu prostredníctvom licencií na poľnohospodársky alkohol a odvetvie alkoholu sa presunulo do pôsobnosti Riadiaceho výboru pre víno. Okrem toho, na základe údajov, ktoré poskytli členské štáty, Komisia zverejňuje ročnú bilanciu Spoločenstva týkajúcu sa trhu. Nariadením sa povolila odchýlka od pravidiel štátnej pomoci pre nemecký monopol na alkohol. Toto nariadenie sa neskôr začlenilo do nariadenia Rady (ES) č. 1234/2007 (nariadenie o jednotnej spoločnej organizácii trhov). Trh s poľnohospodárskym etylalkoholom v EÚ V roku 2008 sa v EÚ-27 vyrobilo 40,5 milióna hektolitrov poľnohospodárskeho alkoholu. Väčšina výroby pochádzala z obilnín (22,3 milióna hl) a cukrovej repy/melasy (15,9 milióna hl), vína (2,4 milióna hl), zemiakov (250 000 hl), ovocia (200 000 hl) a iných surovín (1,3 milióna hl). Hlavnými výrobcami poľnohospodárskeho alkoholu v EÚ boli v roku 2008: Francúzsko (15,4 milióna hl), Nemecko (5,9 milióna hl), Španielsko (5,4 milióna hl) a Poľsko (1,9 milióna hl). Údaje Eurostatu týkajúce sa obchodu s tovarom ukazujú, že počas roka 2008 EÚ-27 doviezla celkove asi 13 miliónov hl etylalkoholu z tretích krajín (viac ako dvojnásobok dovozu z roku 2006, ktorý predstavoval 5,6 milióna hl). Hlavnou krajinou pôvodu zostala Brazília, ktorá dodala 7,3 milióna hl zodpovedajúcich 56 % dovozu. V roku 2008 interná spotreba etylalkoholu zodpovedala 52,6 milióna hl, čo je o 9 % viac ako v roku 2007. Tento nárast sa uskutočnil hlavne z dôvodov rozšírenia použitia v palivovom odvetví: 28,7 milióna hl v roku 2008, čo znamená o 38 % viac ako v roku 2007. FUNGOVANIE NEMECKÉHO MONOPOLU NA ALKOHOL Vývoj monopolu Monopol na alkohol bol oficiálne založený v roku 1918 ako finančný monopol a národná organizácia na etylalkohol. Právny základ pre monopol predstavuje Zákon o monopole na alkohol z 8. apríla 1922, naposledy zmenený a doplnený zákonom z 15. júla 2006[4]. Zvláštnym rysom nemeckého monopolu na alkohol je jeho dvojfázová výroba: najprv liehovary vyrobia surový alkohol s použitím zemiakov, zŕn alebo ovocia. Následne sa väčšina poľnohospodárskeho alkoholu vyrobeného v rámci monopolu na alkohol dodáva Spolkovej monopolnej správe pre alkohol (BfB[5]), ktorá je zodpovedná za organizáciu tohto trhu v Nemecku. BfB reguluje výrobu alkoholu poskytovaním nominálnych liehovarníckych práv jednotlivým liehovarníkom (pozri oddiel 2.4) a určovaním nákupných cien, ktoré v zásade pokrývajú výrobné náklady (pozri oddiel 2.5). Ročné liehovarnícke práva sa stanovujú (ako percento celkových práv) na rôznych úrovniach z roka na rok v závislosti od dopytu po poľnohospodárskom alkohole. BfB je právne viazaná skupovať poľnohospodársky alkohol vyrobený v rámci nominálnych liehovarníckych práv za stanovené ceny. Na akúkoľvek výrobu navyše sa vzťahuje znížená cena stanovená na neprimerane nízkej úrovni. Monopol tak ponúka výrobcom alkoholu relatívnu istotu, pokiaľ ide o ceny a príjmy. Podiel monopolu na nemeckom trhu V kalendárnom roku 2007 predstavovala celková výroba etylalkoholu poľnohospodárskeho pôvodu v Nemecku približne 5 miliónov hl. Objem, ktorý vyrobili liehovary v rámci monopolu, bol asi 590 000 hl alebo približne 12 % vyrobeného poľnohospodárskeho alkoholu (pozri uvedený graf). Alkohol vyrobený v rámci monopolu pochádzal najmä z obilnín (59 %) a zemiakov (takmer 34 %) a len 7 % pochádzalo z ovocia, zatiaľ čo alkohol vyrobený mimo monopolu pochádzal predovšetkým z obilnín (57 %), ale takisto aj z melasy a cukrovej repy (37 %). Graf 1: Výroba poľnohospodárskeho alkoholu v Nemecku v roku 2007 (hl alkoholu) [pic] Klasifikácia liehovarov v rámci monopolu Od poslednej reformy nemeckého monopolu na alkohol z roku 1999 zahŕňa monopol len poľnohospodárske liehovary, ovocné družstevné liehovary (liehovary s colnou uzáverou), poľnohospodárske a malé komerčné liehovary s paušálnou platbou a používateľov liehovarov. Podľa základnej klasifikácie sa liehovary na základe systému merania výroby a vymeriavania dane rozdeľujú na liehovary s colnou uzáverou a liehovary s paušálnou platbou. - Liehovary s colnou uzáverou ( Verschlussbrennereien ) sú také liehovary, v ktorých sa všetky pary obsahujúce alkohol kondenzujú vo výrobných a rafinačných systémoch, ktoré sa uzatvárajú oficiálnymi colnými uzáverami, a všetok alkohol tečie cez potrubia do zberných nádob alebo sudov (obidvoje sú uzavreté podobne/opatrené plombami) alebo cez oficiálne meracie nástroje. Liehovary s colnou uzáverou možno rozdeliť na: - Poľnohospodárske liehovary ( Landwirtschaftliche Brennereien ), ktoré sú vždy napojené na nejaký poľnohospodársky podnik. Spravidla môžu spracúvať len zemiaky a zrná (pšenice, tritikale, kukurice a žita). V Nemecku existuje okolo 677 malých a stredne veľkých liehovarov tohto druhu. - Ovocné družstevné liehovary ( Obstgemeinschaftsbrennereien ) môžu spracovávať len ovocie, bobule, víno, vínne kaly, hroznový mušt, koreňové plodiny alebo zvyšky uvedených surovín. Ide o liehovary s colnou uzáverou, ktoré sú prevádzkované združeniami, konzorciami alebo družstvami a v ktorých sa alkohol vyrába výlučne z vlastného ovocia ich členov. Každý člen má v rámci monopolu výrobnú kvótu 300 litrov alkoholu. - Na druhej strane v malých liehovaroch s paušálnou platbou neexistujú žiadne plomby alebo iné formy uzáver a výroba alkoholu sa prepočítava na základe objemu a druhu surovín (hlavne ovocia), spolu s hodnotami výnosu stanovenými pre konkrétne druhy. Aby liehovar mohol využívať výhody malého liehovaru v zmysle právnych predpisov o monopole, musí zostať v medziach „oprávnenej výroby“ (50 alebo 300 litrov alkoholu za rok). Malé liehovary s paušálnou platbou môžu dodávať vyrobený alkohol monopolu alebo ho môžu predávať sami v podobe destilátov alebo liehovín. V prípade liehovín môžu využiť nižšiu spotrebnú daň, ktorá predstavuje 10,22 EUR na liter namiesto štandardnej dane vo výške 13,03 EUR na liter. Je to v súlade s právnymi predpismi EÚ[6]. - Okrem liehovarov s colnou uzáverou a malých liehovarov s paušálnou platbou existuje aj oddelená kategória používateľov liehovarov ( Stoffbesitzer ). Ide o jednotlivcov, ktorí nemajú vlastné destilačné vybavenie a používajú zariadenia malých liehovarov iba na účely spracovania vlastného ovocia. Za jeden hospodársky rok nesmú vyrobiť viac ako 50 litrov alkoholu. Z historických dôvodov je táto forma destilácie povolená len v určitých oblastiach južného Nemecka. Na alkohol vyrobený takýmito používateľmi malých liehovarov sa vzťahuje znížená spotrebná daň v prípade, že výrobcovia sami predajú tieto destiláty. Používatelia liehovarov môžu podobne ako malé liehovary s paušálnou platbou dodať alkohol aj monopolu. V hospodárskom roku 2007/08 malé liehovary s paušálnou platbou, používatelia liehovarov a ovocné družstevné liehovary vyrobili približne 75 000 hl alkoholu, z ktorých sa približne 50 000 hl dodalo BfB. Liehovarnícke práva Liehovarnícke právo je právo spojené s konkrétnym liehovarom získať kúpnu cenu, ktorú stanovila správa BfB za určitý objem alkoholu (nominálne liehovarnícke právo). Ide preto o výhodu, ktorá umožňuje liehovarom vyrábať alkohol za fixné ceny. Zároveň však vytvára základ pre regulovanie výroby alkoholu. Zákon o monopole na alkohol umožňuje správe BfB, aby znížila počet liehovarníckych práv na každý liehovar podľa objemu v skladoch, predvídateľného dopytu a dostupných finančných zdrojov a aby stanovila rôzne ročné liehovarnícke práva (ako percento nominálnych liehovarníckych práv) z jedného hospodárskeho roka na druhý. Z právnych predpisov o monopole nevyplývajú pre malé liehovary s paušálnou platbou, používateľov liehovaru, ovocné družstevné liehovary a malé liehovary s colnou uzáverou výrobné kvóty v právnom zmysle ( Brennrechte ), ale vyplýva z nich právo vyrobiť určité množstvo alkoholu za rok. Na rozdiel od liehovarníckych práv sa tieto limity nemenia z roka na rok. Tieto liehovary majú možnosť, ale nie povinnosť, dodať surový alkohol BfB. Kúpna cena Fungovanie monopolu je založené na princípe, že výrobcovia surového alkoholu dostanú za svoj výrobok vyššiu kúpnu cenu, ako je cena na trhu. To predstavuje subvenciu, ktorá im umožňuje pokračovať vo výrobe. Alkohol, ktorý monopol zhromaždil a rektifikoval, sa potom predáva rôznym komerčným kupujúcim. BfB stanovuje základnú kúpnu cenu za alkohol každý rok na základe priemerných výrobných nákladov správne vedených liehovarov vyrábajúcich alkohol zo zemiakov s ročným objemom výroby až do 600 hl alkoholu. Pre všetky väčšie liehovary sa základná cena znižuje o percento výrobných nákladov, ktoré sa líšia v závislosti od ich objemu výroby (čím väčší liehovar, tým vyššie zníženie). Právne predpisy o monopole ustanovujú osobitné nákupné ceny pre alkohol z ovocných družstevných liehovarov, malých liehovarov a používateľov liehovarov. Tieto ceny sa určujú na základe ceny základného alkoholu, ale zahŕňajú rôzne dodatky. Tabuľka 1: Množstvá alkoholu nakúpeného správou BfB v hospodárskom roku 2007/08[7]: Nákup surového alkoholu z: | Alkohol hl | Nákupná cena alkoholu EUR / hl* | Výdavky BfB v EUR* | Zemiaky | 204 974 | 126,66 | 25 962 000 | Zrno | 340 279 | 141,58 | 48 178 000 | Ovocná dužina | 51 514 | 354,31 | 18 252 000 | Medzisúčet | 596 767 | 154,82 | 92 392 000 | Dodatočné objemy surového alkoholu nakúpeného BfB | 22 811 | 58,09 | 1 325 000 | Spolu | 619 578 | 151,26 | 93 717 000 | * Vrátane výrobných nákladov, celkové náklady BfB predstavujú 120 miliónov EUR. Cena sa vypočítava tak, aby bola v prospech väčšiny poľnohospodárov, ktorí dodávajúcich suroviny. Proces destilácie je charakteristický tým, že prvých 10 % a posledných 10 % vyrobeného alkoholu (nazývaných „hlava a päta“) má nízku kvalitu so zvýšenou mierou pribudlín a vyšších alkoholov, ktoré sú použiteľné len po ďalšom spracovaní alebo opätovnej destilácii. Malo by sa poznamenať, že monopol napriek nižšej kvalite týchto 20 % výroby kupuje za rovnako atraktívne ceny ako objemy lepšej kvality. Takýmto spôsobom sú okrem poľnohospodárov hlavnými príjemcami výhod monopolu liehovary. Spracovanie a predaj prostredníctvom monopolu. Spracovanie Po tom, ako sa surový alkohol zhromaždí, spracuje sa v troch rafinériách BfB v Mníchove, Wittenbergu a Norimbergu, ktoré majú celkovú rektifikačnú kapacitu 600 000 hl. Správa monopolu zamestnáva celkovo asi 90 ľudí. Surový alkohol s obsahom alkoholu asi 85 % dodaný producentmi sa spracúva na 96 % a 99 % čistý alkohol. Výsledný objem zo spracovaného alkoholu dosiahol 546 000 hl v hospodárskom roku 2007/08 . Predaj alkoholu BfB predáva alkohol výlučne spoločnostiam so sídlom v Nemecku. Predaj sa uskutočňuje prostredníctvom siedmich obchodov, ktoré vlastní BfB. Čistý alkohol sa predáva najmä do („prioritných“) odvetví liehovín, potravinárstva, farmácie a kozmetiky. Takisto treťoradý alkohol sa denaturuje na použitie v nemrznúcich kvapalinách na umývanie okien a na výrobu denaturovaného liehu. V roku 2008 monopol predal okolo 555 000 hl alkoholu, z ktorých: - 53 % predal priemyselným odvetviam, ako je napr. kozmetika (30 % z celku) a farmaceutické odvetvie (8 %) - 47% predal potravinárskemu odvetviu, ako sú napr. nápoje (až 33 % celkového predaného množstva) a potraviny (13 %). Tabuľka 2: Objemy predaja BfB v prioritných odvetviach od roku 2004 do roku 2008 v hektolitroch: 2004 | 2005 | 2006 | 2007 | 2008 | Potravinárske odvetvie | 333 278 | 339 264 | 292 555 | 232 200 | 259 014 | - Použitie v alkoholických nápojoch | 265 675 | 274 034 | 213 998 | 151 004 | 185 387 | - Potraviny | 67 603 | 65 230 | 78 557 | 81 196 | 73 627 | Priemyselné odvetvie: | 298 865 | 292 376 | 295 002 | 294 356 | 295 602 | - Farmaceutické výrobky | 44 658 | 38 464 | 37 393 | 42 467 | 43 191 | - Kozmetika | 157 134 | 164 890 | 154 917 | 175 461 | 168 161 | - Iný priemyselný alkohol | 97 073 | 89 022 | 102 692 | 76 428 | 84 250 | Palivo | 0 | 0 | 0 | 0 | 0 | Iné použitie | 0 | 0 | 0 | 0 | 0 | Spolu | 632 143 | 631 640 | 587 557 | 526 556 | 554 616 | Niektoré zainteresované strany vytýkajú ceny, za ktoré BfB predáva svoje výrobky, pretože sú nižšie ako ceny na trhu. BfB predala alkohol za tieto priemerné ceny v roku 2007/2008: - alkohol na destiláty a potraviny – 70 EUR/hl, - farmaceutika a kozmetika – 73 EUR/hl, - iné priemyselné využitie – 59 EUR/hl. Pokiaľ ide o predaj na trhy s farmaceutickými a kozmetickými výrobkami, malo by sa poznamenať, že zákon o monopole na alkohol stanovuje, že sa syntetický alkohol nemôže predávať kozmetickému odvetviu v prípade, že sa na tento účel už nepredalo minimálne 200 000 hl za rok poľnohospodárskeho alkoholu. Toto opatrenie účinne zabraňuje vstupu výrobcov syntetického alkoholu na tento trh. Žiaden alkohol sa nepredáva na účely využitia v biopalivách. Štátna pomoc udeľovaná nemeckou vládou prostredníctvom monopolu Štátna pomoc udeľovaná prostredníctvom monopolu zodpovedá rozdielu medzi nákladmi na kúpu surového alkoholu za vysoké ceny a príjmu z predaja tohto alkoholu za trhovú cenu po rektifikácii, s prihliadnutím na náklady na zhromaždenie, spracovanie a prevádzku, ktoré nesie BfB. V nariadení Rady (ES) č. 1234/2007 sa stanovuje maximálna suma štátnej pomoci, ktorú má poskytnúť nemecká vláda prostredníctvom monopolu, vo výške 110 miliónov EUR. Tento limit sa dodržal a subvencie sa znížili zo 110 miliónov EUR v roku 2003 na takmer 80 miliónov EUR v roku 2008. Množstvá predané monopolom sa znížili náležite v tomto období zo 640 000 hl v roku 2003 na 555 000 hl v roku 2008. Zníženie rozpočtu súviselo s reformou monopolu, ktorá sa uskutočnila v roku 1999. Výsledkom tejto reformy bolo vystúpenie komerčných liehovarov s colnou uzáverou z monopolu za kompenzačné platby až do výšky 257,50 EUR na hl nominálnych liehovarníckych práv v závislosti od druhu liehovaru a dátumu vystúpenia z monopolu. Tieto kompenzačné platby sú štátnou pomocou udeľovanou počas piatich hospodárskych rokov s cieľom pomôcť liehovarom prežiť na voľnom trhu. Medzi rokmi 2001 a 2008 sa za takúto kompenzáciu rozhodlo vystúpiť z monopolu približne 70 liehovarov. Reformou z roku 1999 sa zaviedlo aj zníženie kúpnych cien pre poľnohopodárske liehovary, ktoré zostali súčasťou monopolu. Ďalšie zníženie ročnej pomoci vyplynulo zo všeobecného zníženia celkovej finančnej pomoci, ktorú poskytuje monopolu spolková vláda. Všeobecné zníženie bolo sprevádzané aj znížením povolenej ročnej výroby poľnohospodárskych liehovarov až do 50 % ich nominálnych liehovarníckych práv. HODNOTENIE POMOCI Vplyv na poľnohospodárov a liehovary Existuje približne 677 malých a stredných poľnohospodárskych liehovarov. Na tieto liehovary je napojených asi 7 000 rodinných poľnohospodárskych podnikov, ktoré produkujú zemiaky a/alebo zrná na výrobu alkoholu, čo predstavuje asi 4 000 pracovných miest na plný uväzok. Tieto poľnohospodárske podniky používajú na účely výroby alkoholu len časť svojej poľnohospodárskej pôdy, čo znamená, že pre poľnohospodárov predstavuje monopol len dodatočný zdroj príjmov. Existuje takisto okolo 28 000 malých liehovarov (z ktorých je každoročne aktívnych asi 20 000), 8 ovocných družstevných liehovarov a asi 425 000 používateľov liehovarov (z ktorých je každoročne aktívnych priemerne 100 000). Pokiaľ ide o poľnohospodárske liehovary (674), ktoré v roku 2007 dodali monopolu 538 921 hl alkoholu vyrobeného zo zemiakov a/alebo zo zŕn, ich priemerný objem výroby na liehovar sa rovnal 800 hl alkoholu a v priemere získali celkovú kúpnu cenu približne 107 000 EUR na rok. Pokiaľ ide o družstevné liehovary, vzhľadom na to, že priemerný družstevný liehovar zameraný na výrobu alkoholu zo zemiakov pozostáva z 15 členských poľnohospodárskych podnikov a vyrába 2 500 hl alkoholu ročne, každý poľnohospodár získal celkovú kúpnu cenu približne 15 000 EUR za rok. Celková kúpna cena zahŕňa výrobné náklady vznikajúce liehovaru(náklady na suroviny, energiu, údržbu, atď.)[8]. Malé liehovary s paušálnou platbou, ktorým sa umožňuje vyrábať maximálne 300 litrov alkoholu za rok, získajú maximálnu celkovú ročnú kúpnu cenu približne 1 000 EUR[9]. Táto pomoc predstavuje malú časť jednotlivých príjmov, ale môže byť rozhodujúca pre pokračovanie činnosti. Malo by sa poznamenať, že uvedené výrobné limity sa môžu kumulovať (až do objemu 3000 litrov v priebehu 10 rokov), čím sa vytvárajú úspory z rozsahu výroby. Monopol vlastne pomáha udžiavať vysoké ceny alkoholu vyrobeného z ovocia. Regionálny význam poľnohospodárskych liehovarov V niektorých častiach Nemecka zohráva monopol na alkohol dôležitú úlohu pre miestne hospodárstvo, a to predovšetkým v oblastiach s vyšším počtom liehovarov. V roku 2009 sa 87 % všetkých poľnohospodárskych liehovarov v rámci monopolu nachádzalo v piatich spolkových krajinách: v Bavorsku (157), v Porýní-Falcku (115), Severnom Porýní-Vestfálsku (118), Dolnom Sasku a Brémach (93) a v Bádensku-Württembersku (79). Tabuľka 3: Rozloženie poľnohospodárskych liehovarov a ich výrobné kvóty podľa jednotlivých spolkových krajín (2009) Krajina | Počet liehovarov | Nominálna výrobná kvóta v hl alkoholu | Bádensko-Württembersko | 79 | 60 888 | Bavorsko | 157 | 295 743 | Brandenbursko | 15 | 56 945 | Brémy | 1 | 545 | Hesensko | 24 | 12 775 | Meklenbursko-Predpomoransko | 3 | 8 490 | Dolné Sasko | 92 | 211 950 | Severné Porýnie -Vestfálsko | 118 | 136 879 | Porýnie-Falcko | 115 | 46 704 | Sársko | 31 | 26 106 | Sasko (Sachsen) | 1 | 720 | Sasko-Anhaltsko | 6 | 26 699 | Šlezvicko-Holštajnsko | 3 | 3 560 | Vplyv na trh s alkoholom v Nemecku a EÚ Monopol dodáva významné objemy alkoholu (0,5-0,6 mil. hl) na nemecký trh (ktorého veľkosť sa odhaduje približne na 3,1 mil. hl bez biopalív), a to predovšetkým odvetviu nápojov a odvetviam priemyselnej výroby . Tabuľka 4: Podiel alkoholu predaného v roku 2008 monopolom na nemecký trh v 1000 hl: Predaj realizovaný monopolom | Nemecký trh | % | Potravinové využitie | 259 | 1938 | 13 % | Nápoje | 185 | 346 | 53 % | Potraviny | 74 | 1591 | 5 % | Odvetvie priemyselnej výroby | 296 | 1142 | 26 % | Palivo | 0 | 4740 | 0 % | Navyše objem alkoholu subvencovaný monopolom môže mať vplyv na európsky trh (jeho odhadovaná veľkosť je 23,9 mil. hl – bez biopalív). Zainteresované strany tvrdia, že množstvá subvencované Nemeckom môžu ovplyvniť ceny alkoholu na trhu EÚ. Vplyv na životné prostredie Podľa nemeckej vlády monopol pomáha udržiavať tradičné sady, z ktorých sa dodávajú suroviny malým a ovocným liehovarom. Tie predstavujú ekologickú hodnotu z hľadiska flóry a fauny a zabezpečujú jedinečnú rozmanitosť vzácnych živočíšnych druhov. Sady takisto bránia pôdnej erózii, pomáhajú uskladňovať vodu a takto vyrovnávajú atmosférickú vlhkosť. V prípade malých liehovarov je pomoc získaná prostredníctvom monopolu obmedzená. Považuje sa však za potrebnú k tomu, aby poľnohospodári naďalej pestovali ovocné stromy, ktoré sú dôležitým prvkom krajiny. Avšak v iných oblastiach susediacich členských štátov EÚ, ktoré nepatria do monopolu, je krajina porovnateľná s nemeckými oblasťami. Situácia v iných členských štátoch Je potrebné poukázať na skutočnosť, že aj v iných členských štátoch, ako napríklad v Rakúsku alebo v Poľsku, sa výroba alkoholu realizuje prostredníctvom malých poľnohospodárskych liehovarov. Tamojší výrobcovia však nedostávajú na alkohol alebo destiláty žiadne subvencie. V niektorých krajinách sa však na malé poľnohospodárske liehovary vzťahujú daňové úľavy. Navyše vo Francúzsku takisto existoval monopol, ktorý bol založený v roku 1916 a zrušený v roku 1991. Všetok poľnohospodársky alkohol vykupovala vláda za garantované ceny. Vzhľadom na to, že štát bol povinný skupovať všetku produkciu, výroba alkoholu sa stále zvyšovala. V súčasnosti tu existuje už len malý počet malých poľnohospodárskych liehovarov, a to najmä v Alsasku. ZÁVER Fungovanie nemeckého monopolu na alkohol je založené na dočasnej odchýlke od pravidiel štátnej pomoci. Pomoc udeľovaná monopolom je prevádzkovou pomocou, ktorú inak pravidlá štátnej pomoci neumožňujú. Narúšajúci vplyv tejto štátnej pomoci je však obmedzený, pretože objemy alkoholu, na ktoré sa vzťahuje, sú pomerne nízke. V súčasnosti sa odhadujú na menej ako 10 % celkovej výroby poľnohospodárskeho etylalkoholu v Nemecku. Nemecký monopol na alkohol má niekoľko pozitívnych vplyvov. Zohráva dôležitú úlohu v niektorých regiónoch, v ktorých sa malé a stredné poľnohospodárske podniky stále spoliehajú na pomoc získavanú na destiláciu liehu. Táto pomoc umožňuje predovšetkým malým ovocným liehovarom, ktorých výroba je miestna a veľmi obmedzená, udržiavať tradičné sady a stabilizovať príjmy výrobcov. Vzhľadom na to, že Rada udelila nemeckému monopolu na alkohol odchýlku len na „obmedzené časové obdobie“[10], je zrejmé, že liehovary patriace pod monopol, budú musieť podstúpiť reštrukturalizáciu s cieľom pripraviť sa na ukončenie štátnej pomoci v blízkej budúcnosti. Niektoré liehovary už vyvinuli snahu pripraviť sa na vstup na voľný trh tak, že vytvorili družstvá, investovali do vybavenia menej náročného na spotrebu energie s cieľom znížiť výrobné náklady a čoraz častejšie predávajú svoj alkohol priamo. Avšak na to, aby sa proces prispôsobovania uľahčil a aby sa liehovarom umožnilo prežiť na voľnom trhu, bude potrebný dlhší čas. Vzhľadom na uvedené skutočnosti a tiež na skutočnosť, že Nemecko výslovne požiadalo o predĺženie odchýlky, sa navrhuje, aby monopol naďalej fungoval na obmedzené časové obdobie. Takéto konečné prechodné obdobie by sa mohlo udeliť s cieľom uľahčiť prechod a nutnú reštrukturalizáciu liehovarov. Avšak musí byť isté, že obmedzenia vstupu na trh pre cudzie spoločnosti a výrobcov syntetického alkoholu, budú k 1. januáru 2011 zrušené. Navrhuje sa, aby sa zrušenie monopolu uskutočnilo v priebehu niekoľkých rokov takýmto spôsobom. Poľnohospodárske liehovary s colnou uzáverou, ktoré spracúvajú obilniny a zemiaky, môžu naďalej dostávať postupne sa znižujúcu pomoc v rámci monopolu len do konca roka 2013. Len malé liehovary s paušálnou platbou, používatelia liehovarov a ovocné družstevné liehovary, ktoré vyrábajú veľmi obmedzené objemy alkoholu (60 000 hl ročne), budú naďalej fungovať v rámci monopolu a využívať pomoc do konca roka 2017. Monopol sa po tomto dátume nepredĺži. Na konci prechodného obdobia by mohlo Nemecko využiť možnosť presunúť aspoň časť fondov určených monopolu do programu rozvoja vidieka s cieľom financovať napríklad opatrenia zamerané na zlepšenie spracovania a predaja, vývoj nových výrobkov alebo zlepšenie spolupráce poľnohospodárov s liehovarmi, alebo ochranu sadov v tradičnom štýle, čo podľa nemeckých orgánov predstavuje značný prínos pre životné prostredie. [1] Smernica Európskeho parlamentu a Rady 2003/30/ES, Úradný vestník EÚ L 123, 17.5.2003. [2] Smernica Európskeho parlamentu a Rady 2009/28/ES, Úradný vestník EÚ L 140, 4.6.2009. [3] Nariadenie Rady (ES) č. 670/2003, Úradný vestník EÚ L 96, 15.4.2003, s. 6. [4] Bundesgesetblatt I, s. 1594. [5] Bundesmonopolverwaltung für Branntwein. [6] Smernica Rady 92/83/EHS o aproximácii sadzieb spotrebnej dane na alkohol a alkoholické nápoje, Ú.v. ES L 31, 7.2.1992, s. 48. [7] Hospodársky rok predstavuje obdobie od 1. októbra do 30. septembra. [8] Rozdiel v štátnej pomoci, ktorú získali rôzne druhy liehovarov, je okrem iného, výsledkom rôznych nákúpnych cien stanovených v závislosti od vyrobených objemov. [9] 1000 EUR = 3 hl x 354,31 EUR/hl (pozri tabuľku 1). [10] Odôvodnenie. 91 nariadenia Rady (ES) č. 1234/2007 (nariadenie o jednotnej spoločnej organizácii trhov).